EPL juhtkiri on kokku võtnud väga olulise teema- laste elatisraha. Tegemist on tuletisega paari päeva tagusest loost, kus justiitsminister kirjeldab tulevikuvisiooni meetmete osas, mida on vajalik lisaks rakendada nende suhtes, kes elatisraha ei maksa. Kõik on arusaadav sinnamaani, kus toimetus on meile täiesti arusaamatul moel jõudnud järeldusele, et kohtutäiturid ei viitsi piisavalt vaeva näha. See väide on aga ebatõene ja tõendamata.
Väitega, et kohtutäiturid ei viitsi vaeva näha, on solvanud iga ametisolevat kohtutäiturit personaalselt ning ka süsteemi tervikuna.
Seetõttu anname veidi selgitust. Esiteks on tõendamata ja väär väide, et osa võlgnikke on sellised, kellelt pole tõesti palju võtta. Kui kohtutäitur ei ole nõuet suutnud täita vähemalt 4 aasta jooksul, pole võlgnikult mitte palju, vaid mitte midagi võtta. Nende perspektiivitute täiteasjadega peavad kohtutäiturid seaduse kohaselt igapäevaselt tegelema. Ja seda finantseerimisallikata nö omast taskust. Kohtutäiturid on juhtinud riigi tähelepanu asjaolule, et perspektiivitute menetluste (ca 25%) aktiivne jälgimine vähendab võimekuse suunamist menetlustesse, kus on edulootus.